NATO Rusiyadan Britaniyanın tələblərini qarşılamasını istəyib
NATO-nun baş katibi müttəfiqlərini istənilən hədəyə qarşı müdafiə ediləcəyini bildirib
NATO-nun baş katibi Cens Stoltenberq deyib ki, Qərb yeni soyuq müharibə və ya Rusiya ilə silahlanma yarışı axtarmır, lakin “bütün müttəfiqlərini istənilən hədəyə qarşı” müdafiə etmək əzmindədir. Stoltenberq NATO-nun illik hesabatının təqdimatı tədbirində jurnalistlərə deyib: “Biz yeni soyuq müharibə istəmirik. Biz yeni silahlanma yarışına cəlb olunmaq da istəmirik...Bu, bahalıdır, risklidir və heç kimin marağında deyil. Lakin qoy heç kimdə şübhə olmasın. NATO özünün bütün müttəfiqlərini istənilən hədədən qoruyacaq”. Stoltenberqin bu bəyanatı Britaniyada keçmiş Rusiya casusuna qarşı kimyəvi zəhərdən istifadə edilməsinin ardınca Moskva və Qərb arasında münasibətlərin daha da gərginləşdiyi bir vaxta təsadüf edib. Britaniya bildirir ki, bu hücumda istifadə edilmiş kimyəvi maddə sovet ordusu tərəfindən istehsal olunmuş Noviçok maddəsi ilə eyni qrupa aiddir. Martın 15-də Fransa, Almaniya və Birləşmiş Ştatlar bildiriblər ki, keçmiş casus Skripala və onun qızı Yuliyaya edilmiş hücum üçün Rusiyanın məsuliyyət daşıması “ən ağlabatan izahatdır”. Onların birgə bəyanatında bu hücum Britaniyanın suverenliyinə qəsd və “beynəlxalq qanunun pozulması” kimi qiymətləndirilir. Stoltenberq deyib ki, NATO Britaniya ilə həmrəydir, bununla belə London hələlik qarşılıqlı müdafiəni nəzərdə tutan 5-ci maddənin hərəkətə gətirilməsini istəməyib. NATO nizamnaməsinin 5-ci maddəsi alyansın hər hansı bir üzvünə hücum olarsa, digər üzvlərdən onun müdafiəsinə qalxmağı tələb edir. Stoltenberq deyib: “Bütün müttəfiqlərimiz belə bir qərara gəliblər ki, bu hücum beynəlxalq norma və razılaşmaların pozulmasıdır. Belə hərəkətə sivilizasiyalı dünyada yer yoxdur”. Baş katib bunu da əlavə edib ki, NATO Rusiyanın Britaniyanın suallarına cavab verməsini gözləyir. Stoltenberq Solsberi hücumu ilə əlaqədar Rusiyanın Krımı ilhaqı, Ukraynanın şərqindəki separatçılara dəstək verməsi, Gürcüstan və Moldova ərazisində bu ölkələrin iradəsinə zidd olaraq qoşun saxlaması kimi “məsuliyyətsiz davranışını” xatırladıb. O, NATO-nun iyulda keçiriləcək sammitində Gürcüstanın alyans üzvlüyü istiqamətində tərəqqisinin təsdiqlənəcəyinə ümid etdiyini də bildirib. NATO-nun 2008-ci ildə Buxarestdə keçirilmiş sammitində qəbul edilmiş qərarında bildirilirdi ki, Gürcüstan və Ukrayna nəticə etibarilə NATO-ya üzvü olacaqlar. Lakin o vaxtdan bəri alyans bu niyyətini hər sammitində sadəcə təsdiqləməklə kifayətlənir.